Reuseslang val sakevrou aanDie viermeterlange luislang wat Janet Prinsloo aangeval het. Foto’s: Verskaf Janet Prinsloo, eienaar van die gewilde Biltong go Back-padstal naby Vaalwater in Limpopo, het die naweek lelik geskrik toe ŉ vier meter lange luislang haar in haar slaapkamer aangeval het. Sy het Saterdagoggend aangetrek en gereedgemaak om na haar biltongwinkel te gaan toe “ŉ swart ding” onder haar bed haar aan haar enkel beetgekry het. “Ek het net die groot kop gesien en ŉ geweldige drukking op my enkel gevoel,” het Prinsloo Dinsdag aan Maroela Media gesê. Sy het nie dadelik geweet watter soort slang haar beetgekry het nie en gedink haar tyd is min omdat dit dalk giftig is. “Die slang het sy tande in my vleis ingedruk. Ek het my vingers in sy bek gedruk en sy kake probeer oopdwing. Sy nek was geweldig sterk. Ek vermoed die bedpoot het gelukkig verhoed dat hy sy lyf om my been kon wikkel.” Ná ŉ gespook en ná die slang haar vyf keer gebyt het, en sy in die proses op die grond beland het, het sy uit die slang se kloue losgekom en haarself agtertoe op die grond weggeskop tot sy by haar slaapkamerdeur uit is. “Daar was nogal baie bloed. Ek het hard om hulp geroep en my seun en sy maat wat daar gekuier het, het tot my redding gekom.” Haar seun, Jakobus (9), en sy vriend, Martin, het dadelik Prinsloo se verloofde, Brent Birk wat in die gastehuis elders op die plaas geslaap het, gaan roep. Birk het hom na die huis gehaas en “ŉ deur uit sy kosyn gehardloop” om haar te help. Hy het Prinsloo se been bo die wond afgebind, haar in die motor gelaai en met haar na die MediClinic Lephalale gehaas. By die hospitaal het Birk en kenners bepaal dat die slang moontlik ŉ luislang is, waarna Prinsloo die korrekte behandeling kon ontvang. Sy het onder meer vyf verskillende soorte inspuitings gekry en is tot die aand by die hospitaal gehou vir waarneming, waarna sy ontslaan is. Birk is intussen terug na die plaashuis om die slang van kant te maak. “Dit was ŉ traumatiese ervaring, maar ek het darem nie erg seergekry nie. Selfs nou, ná die tyd, is die pyn so twee op ŉ skaal van tien,” het sy gesê. Prinsloo het gesê die plaas is al 80 jaar in die familie, en sy besit dit die afgelope sewe jaar. “So 20 jaar gelede was daar twee groot luislange wat in ŉ vlakvarkgat geskuil het en my pa se stoetskape gevang het, maar daar was nog nooit een in die huis nie.” Sy onthou wel dat daar ses jaar gelede ŉ twee meter lange Egiptiese spoegkobra in die huis in Jakobus se speelgoedsak geskuil het toe hy drie was. Hulle het gelukkig gehoor daar is ŉ onwelkome kuiergas en kon dit vang voor hy enige leed kon aanrig. Prinsloo het gesê die slang is sedertdien ontvel en die vel word gesout. “Ons wil dit in die padstal ophang om die storie te vertel.” Op die vraag of die slang se vleis biltong gaan word, sê sy vinnig: “Ons het soms leeu- en olifantbiltong, maar ons sal maar eerder die luislangbiltong los.” Sy sê sy kry nog ŉ nare gevoel as sy in haar kamer ingaan, want sy is bang vir wat onder die bed kan skuil.